Страните дискутираха спецификата на образованието, адектавтостта на професионалните паралелки на динамиката на пазара на труда
Публикувана на: 08 Февруари 2018 | 14:53
Меморандум за сътрудничество и партньорство подписаха днес седем водещи фирми от Хасковска област с три професионални гимназии. Бизнесът и образователните институции обединяват действия за привличане и изграждане на млади и добре обучени специалисти със средно образование с успешна реализация. Това ще става с акцент върху професии като машинен монтьор, електротехник, техник по автоматизация и машинен оператор.
Официалната церемония по подписване на документа се състоя в сградата на хасковската Областна администрация. Това стана в присъствието на областния управител Станислав Дечев, на началника на РУО на МОН Христина Боева, както и на директора на Регионалната служба по заетостта Господин Господинов. Идеята за подписването на Меморандума бе на председателя на КРИБ-Хасково Стефан Димитров.
Пълната си подкрепа за инициативата изрази областният управител с думите, че меморандумът ще позволи на професионалните гимназии да разгърнат облазователния си потенциал с помощта на местния бизнес.
„Развитието на професионалното образование е мой личен ангажимент, а модернизацията на сектор Образование е приоритет на Правителството и това е видимо от всички стъпки, предприети до сега в тази насока“, обясни областният управител.
Страните по документа дискутираха спецификата на професионалното образование, адектавтостта на професионалните паралелки на динамиката на пазара на труда и перспективите пред местния бизнес.
„Днешният Меморандум е само първа стъпка в процеса на подпомагане на професионалното образование. През следващите месеци предстоят поредица от инициативи, които бизнесът ще предприеме, за да популяризират сред децата и родителите перспективните производства, които в момента се развиват в региона и които ще позволят на младите хора да се реализират в реалния сектор“, увери председателят на КРИБ. Той благодари на областния управител на Хасково, на представителите на институциите и на учебните заведения, за проявеното разбиране и за готовността да работят в екип за преодоляване на кризата на пазара на труда.
Снимки - Областна администрация, Хасково